Helsinki – Shangri-La (kappale)

Helsinki – Shangri-La on rap-artisti Palefacen eli Karri Miettisen kappale vuonna 2010 julkaistulta samannimiseltä albumilta. Kappaletta on luonnehdittu “poliittisesti kantaaottavaksi, yhä ajankohtaiseksi, sanoituksiltaan ja riimeiltään oivaltavaksi. Siinä hyödynnetään suomalaisen kansanmusiikin melankoliaa ja poljentoa.”

Miettinen kertoo, että kappale oli olemassa jo ennen kuin albumia ryhdyttiin tekemään. Hän esitti sitä käydessään juhlissa. Hänen luonnehdintansa mukaan se “oli vähän kuin kupletti, arkkiveisu tai kisällilaulu”. Hän kommentoi siinä lyhyillä värssyillä asioita, joita oli nähnyt ympärillään. Hän sai ajatuksen lauluun vuoden 2007 eduskuntavaaleista, joissa oikeisto sai vaalivoiton ja Perussuomalaiset “pienen jytkyn”. Puheet ja arvot olivat yhteiskunnassa koventuneet. “Markkinavetoinen oikeisto nousi valtaan.” Samaan aikaan Suomi syöksyi lamaan. Artistin silmät avautuivat monenlaisiin yhteiskunnallisiin epäkohtiin.

Toisaalta kappale liittyy artistin oman uran taitekohtiin. Hän oli siihen saakka tehnyt rap-musiikkia pääasiassa englanniksi, mutta tullut luovaan umpikujaan. Miettiessään omaa artistikuvaansa hän alkoi kirjoittaa suomenkielisiä kappaleita. Toisaalta pitkä ihmissuhde oli tullut päätökseen.

Miettinen lähti liikkeelle katutasosta. Yhteiskunta oli syöksymässä lamaan, maan päihdepolitiikka oli epäonnistunutta, maahanmuuton vastainen liike oli nostamassa päätään, ja omaehtoinen kaupunkikulttuuri ja demokratia kaiken kaikkiaan tuntuivat olevan kriisissä, underground-kulttuuri oli jäämässä markkinavoimien jalkoihin, oikeisto oli nousussa ja kadulle oli ilmestynyt romanialaiskerjäläisiä. Kuin symbolina kaikesta tästä VR:n makasiinit olivat palaneet. Artisti oli huolissaan yhteiskunnasta. Hänen mukaansa “ilmastonmuutos on oikeastaan ainoa asia, jota biisissä ei mainita!”

Eräänä vaikutteena oli myös artistin matka Länsi-Afrikkaan, missä hän tutustui griot-muusikkoihin, jotka ovat “tietäjiä, pelimanneja ja laulajia, jotka muistavat vanhat viisaudet ja kertovat uutistapahtumat”. Tulevan albumin oli tarkoitus “yhdistää griotien perinnettä suomalaiseen perinnemusaan — rekilauluihin, työväenlauluihin”.

Toisena vaikutteena oli Steen1n albumi Varasta pomolta, “jonka ensimmäinen kappale on hard-core-punk-biisi”. Miettinen ja tuottaja Joel Anttila päättivät tehdä samantyyppisen ratkaisun. Levyn ostajat ostaisivat rap-levyn, mutta ensimmäinen kappale ei olisikaan rappiä vaan kupletti. Kappaleen julkaisu singlenä oli kuitenkin eri asia. Levyä tehtäessä oli jo julkaistu kaksi kappaletta, Talonomistaja ja Syntynyt rellestään, ja Miettinen ja Anttila olivat harkinneet kolmanneksi julkaisuksi kappaletta Kun saapuu elokuun yö, jossa Miettinen laulaa yhdessä Hilja Grönforsin kanssa. Exogenic-levymerkille neuvonantajana toiminut Timo Kuoppamäki kuitenkin ehdotti albumin nimikappaletta seuraavaksi julkaisuksi. “Olin että hetkinen, ei ollut tullut mieleenkään.”

Kappaleen melodia noudattelee vanhaa sävelmää, jota ovat aiemmin käyttäneet Tapio Rautavaaran esittämä laulu ”Mannakorven mailla”, Junnu Vainion ”Isojen poikien laulu” ja S. Albert Kivisen ”Oikeuden jumalatar”, joista viimeisen Paleface on maininnut suurimmaksi innoittajakseen.

Kappale julkaistiin toisen iltapäivälehden nettisivuilla, ja se katsottiin lyhyessä ajassa miljoona kertaa. “Yksikään biisi mun siihen mennessä 10 vuotta kestäneellä uralla ei ollut lähtenyt niin lujaa katon läpi.” Kappaleesta tehtiin YouTube-video, joka katsottiin niin ikään lyhyessä ajassa miljoona kertaa. Kevääseen 2019 mennessä sitä oli kuunneltu Spotifyssa viisi miljoonaa kertaa. “Sillä biisillä oli käsittämätön vaikutus. PAM! Puhelimet soivat ja erilaista hommaa alkoi tapahtua. Lopulta Helsinki – Shangri-La muutti mun elämän.”

Lähteet

Aiheesta muualla
Kappaleen sanat genius.com -sivustolla
Paleface: Helsinki – Shangri-La (Youtube)

Luokka:Palefacen kappaleet
Luokka:Vuoden 2010 kappaleet